Megváltozik a Firefox logója: több tűz, kevesebb róka
Másfél éve folyik a Mozillánál a Firefox arculatváltásának előkészítése. Azt mondják, azért van rá szükség, mert a 2003-as piacra dobása óta a program maga is alaposan megváltozott.
Aki ismeri a Firefox mostani logóját, az – nem kérdés – azonnal rá fog ismerni a böngészőre az új ikon alapján is. De a hosszú évek óta jól ismert rókára már csak nyomokban emlékeztet a most bemutatott új logó és ikon.

A Mozilla szakemberei immár 18 hónapja dolgoznak az új dizájnon. Az átalakításnak két ok miatt kezdtek neki. Egyrészt szerettek volna egy modernebb megjelenést adni, ami ugyan másmilyen, mégis – például az ív és a színvilág hasonlósága miatt – könnyedén felismeri mindenki, hogy a jól ismert Firefoxról van szó. Másrészt szerették volna ezúton is kifejezni, hogy a Firefox már nem csak egy egyszerű böngésző, hanem a fejlesztők sokféle szolgáltatás kínálnak mellé.

Ez utóbbi sorba illeszkedik majd a böngésző ősszel érkező prémium változata is, mellyel hasznos szolgáltatásokat is kapnak majd az előfizető felhasználók.

Ha máskor is tudni szeretne a Firefox újdonságairól, lájkolja a HVG Tech rovatának Facebook-oldalát.
új Firefox logó Firefox mozilla